《和李鹏飞紫童歌韵》
元代·何景福

紫童劲直过眉长，饱谙风雪含苍凉。老眼乳节似有夺朱色，响落爪甲四座闻铿锵。

余将南游苍梧叫虞舜，又欲西谒王母求玄霜。扶颠持危用舍在我尔，讵知穷途阮子空猖狂。

童乎童乎毋乃梓橦遣汝来吾傍，未易役汝去荷奚奴囊。

作者简介：元建德淳安人，字介夫，号铁牛子。学博行修。累辟不赴，惟诗酒自娱。有《铁牛翁诗集》。